b'\n_START_ARTICLE_\n20-krone (norsk mynt)\n_START_PARAGRAPH_\n20-krone er en norsk mynt, som f\xc3\xb8rste gang ble preget i gull i perioden 1874\xe2\x80\x931910. I 1873 forhandlet Norge, Sverige og Danmark frem den skandinaviske myntunion basert p\xc3\xa5 gullstandarden. Sverige og Danmark vedtok myntunionen, mens Stortinget stemte nei til at Norge skulle slutte seg til. Etter at stortinget hadde stemt nei vedtok de en halvveis gjennomf\xc3\xb8ring med speciedaler og gullstandart. Denne ble tilpasset myntunionen ved at en speciedaler ble delt inn i fire kroner som igjen ble delt inn i 30 skilling og 100 \xc3\xb8re. Resultatet av denne halvveise innf\xc3\xb8ringen ble at myntene ble utstyrt med to val\xc3\xb8rer. 20-kronene fra 1874 og 1875 er s\xc3\xa5ledes utstyrte med b\xc3\xa5de kroneval\xc3\xb8r (20 kr) og specieval\xc3\xb8r (5 sp). At myntene hadde to val\xc3\xb8ret var alts\xc3\xa5 ikke et resultat av man \xc3\xb8nsket \xc3\xa5 lette overgangen slik enkelte tror. Ved i lov om pengevesenet av 17. april 1875 fant stortinget ut at man likevel skulle slutte seg til myntunionen og de tidligere myntenhetene speciedaler og skilling ble erstattet med en krone som ble inndelt i 100 \xc3\xb8re. 20-kronemyntene preget fra 1876 hadde derfor kun kroneval\xc3\xb8r. Mynter fra de tre landene hadde samme navn, vekt og st\xc3\xb8rrelse, og samme renhet i henholdsvis s\xc3\xb8lv og gull. Mynter som ble preget i ett land var derfor gyldig betalingsmiddel i alle tre. 1 krone ble definert som verdien av 1/2480 kg fint gull.Den skandinaviske myntunionen opph\xc3\xb8rte i praksis i 1924, selv om den formelt eksisterte frem til 1972._NEWLINE_I 1994 ble 20-krone gjeninnf\xc3\xb8rt som en mynt som preges p\xc3\xa5 regul\xc3\xa6r basis. Mynten er preget i nys\xc3\xb8lv med nesten null metallverdi. Gull 20 kronene har i dag en ren gullverdi p\xc3\xa5 over 2000 kr, noe som gj\xc3\xb8r at den moderne 20 kr kun har 1% av verdien av den gamle 20 kr gull. Mynten har blitt preget hvert \xc3\xa5r siden 1994, men i 2010 ble det ikke utgitt noen 20-kronemynt, fordi det i \xc3\xa5rene f\xc3\xb8r var blitt preget for mange mynter i forhold til behovet. Dette overskuddet oppsto fordi Norges Bank i 2004 inngikk en avtale om produksjon de neste 5 \xc3\xa5rene, med det norske myntverket da de solgte myntverket. Behovet viste seg \xc3\xa5 bli mindre enn forventet, fordi folk bruker f\xc3\xa6rre mynter som et resultat av \xc3\xb8kt kortbruk. Norges Bank m\xc3\xa5tte likevel ta i mot alle myntene de hadde avtale om \xc3\xa5 kj\xc3\xb8pe, noe som resulterte i at lagrene deres fylte seg opp. Da avtalen fra 2004 utl\xc3\xb8p, bestemte de seg for \xc3\xa5 ikke lage 20-kroner i 2010. Det var ogs\xc3\xa5 usikkert om det vil bli behov for \xc3\xa5 preget 20-kroner i 2011.'